2 betrap met polisieboot, sonpanele | Netwerk24
2 betrap met polisieboot, sonpanele
26 Januarie 2020 19:00
Die polisie in Noordwes het Vrydagmiddag twee mense vasgetrek wat met 'n polisieboot en vermoedelik ander gesteelde goedere in hul besit betrap is.
Die verdagtes, onderskeidelik 36 en 38, verskyn Maandag in die Vryburg-landdroshof op 'n aanklag van die besit van vermoedelik gesteelde goedere, het kapt. Sam Tselanyane, polisiewoordvoerder, in 'n mediaverklaring gesê.
Volgens hom het die polisie in Vryburg, Jan Kempdorp (in die Noord-Kaap) en Warrenton (Noord-Kaap) Vrydag op 'n wenk reageer dat gesteelde goedere by 'n werkswinkel by die Vryburg-skougronde gehou word.
Die polisie het die twee verdagtes daar aangetref met verskeie goedere in hul besit. Hulle kon egter nie 'n bevredigende verduideliking gee oor waar hulle dit gekry het nie.
Die goedere het onder meer ingesluit 'n polisie-rubberboot, twee grassnyers en agt sonpanele met batterye.
Tselanyane sê daar is boonop vasgestel dat van die goedere op 23 Januarie in 'n huisbraak in Warrenton gesteel is.